  ИА «Удмуртия» Иворъёсъя «Удмуртия» агентство но Удмурт Элькунысь йӧскалык лыдӟетъюртлэн «Йӧскалык но шаертодон литературая но библиографияя центр» ёзэтэз «Аръёс но иворъёс» нимысьтыз ӵектоссэс азьланьто. Отын ми вераськомы, мар сярысь гожъязы пӧртэм аръёсы удмурт кылын потӥсь газетъёсын. Ӵектос сярысь рос-прогсес лыдӟыны луоз татысь 1940-тӥ арлэн пумаз «Удмурт коммуна» огазеямын «Удмуртская правда» газетэн. Ӟуч кылысь удмуртэ берыктэм газет — «Удмурт правда» — 1940-1943 аръёсы потӥз. 1943-тӥ арын 5-тӥ шуркынмонэ «Советской Удмуртия» нимын потыны кутскиз. Таяз радэ Быдӟым Атыкай ож аръёсы коньывуонэ потэм газетъёсын тодматскыны ӵектӥськомы. Газетлэн сканер пыр поттэм копиосыныз тодматскыны луэ Удмуртиысь Йӧскалык лыдӟетъюртлэн сайтаз.   «Удмурт правда», № 252, 25.10.1941 «Страналэн оборона фондаз» «Алнашской районысь трудящийёс страналэн оборона фондаз сётӥзы 25 600 манет коньдонэн но 15 000 облигациосын. Со сяна, колхозникъёс фондэ сётӥзы 30 центнерлэсь трос сӥль, 48 килограмм вӧй, 59 килограмм чечы, трос ю тысь но бакча сионъёс. Взносъёс вискарытэк вуо».  Фото: Национальная библиотека УР © unatlib.ru «Пионер Удмуртии» танк лэсьтом» «Пионер Удмуртии» танк лэсьтон сярысь Тельманлэн нимыныз нимам Воткинской средней школалэн предложениезлы Дебесской районысь дышетскисьёс ӟырдыт вазиськизы. Тольёнской неполной средней школаын дышетскисьёс одӥг нуналскын люказы 482 манет, нош Нимошурской начальной школаын дышетскисьёс — 120 манет. Танк лэсьтыны районын люкамын 1 240 манет. Коньдон люкан мынэ на». «Советской Удмуртия», № 201, 10.10.1944   Фото: Национальная библиотека УР © undefined «Верховной Главнокомандующойлэн приказэз Армилэн генералэзлы Баграмянлы» «1-тӥ Прибалтийской фронтлэн войскоосыз, 3-тӥ Белорусской фронтлэн войскоосызлэн юрттэмзы улсын, Шауляйлэсь (Шавлилэсь) северо-запад но юго-запад паласен наступление потыса, тушмонлэсь кужмо юнматэм обороназэ чигтӥзы но 4 нунал ӵоже наступательной ожмаськонъёссы дыръя, чигтэм интызэс фронт валлин 280 километрозь паськытатыса, 100 километрозь азьлань мынӥзы. Наступленизы дыръя фронтлэн войскоосыз басьтӥзы немецъёслэн обороназылэсь важной опорной пунктъёссэ <…> но озьы ик ожмаськыса басьтӥзы 2000-лэсь трос мукет населённой пунктъёсты <…>. Та вормемез данъяса, тушмонлэсь обороназэ чигтон дыръя ожмаськонъёсын тужгес но быгатэмзэс возьматэм соединениосты но частьёсты орденъёсын наградить карыны ӵектоно. Туннэ, 8-тӥ октябре, 22 часын 30 минутын Родинамылэн столицаез — Москва 1-тӥ Прибалтийской фронтлэн немецъёслэсь обороназэс чигтӥсь данлыке войскоосызлы Родинамылэн нимыныз салют сётэ кык сю кызь ньыль орудиысь кызь артиллерийской залпен. Туж умой ожмаськемзы понна тау карисько <…>. Вунонтэм дан Родинамылэн эрикез но независимостез понна ожмаськонъёсын бырем геройёслы! Кулон немецкой захватчикъёслы! Верховной Главнокомандующой, Советской Союзлэн Маршалэз И. Сталин». Фото: Национальная библиотека Удмуртии © unatlib.ru Совето калыклэн геройлыко ожмаськемез сярысь иворъёсын сузьетэз шонер луоз йылпумъяны 9-тӥ куартолэзе 1945-тӥ арын потэм номерен. Со «Дано Сталин Маршаллэн кивалтэм улсаз тушмонэз быдэсак вормимы!» огъя йыръян улын потӥз. «Советской Удмуртия», № 090, 09.05.1945 «Войнаын сётскон сярысь акт. 1. Ми, улӥын гожтӥськемъёс, Германской Верховной Командованилэн нимыныз действовать карыса, соглаш луиськомы музъем вылысь, море вылысь но омырысь вань вооружённой кужымъёслэн, нош озьы ик та дыръя немецкой командованилэн кивалтэмез улсын луись вань кужымъёслэн кыл вератэк сётсконзылы Горд Армилэн Верховной Главнокомандованиезлы но со дыре ик Союзникъёслэн экспедиционной кужымъёссылэн Верховной Главнокомандованизылы. 2. Германской Верховной Командование сухопутной, морской но воздушной кужымъёслэн вань немецкой командующойёслы но германской командованилэн кивалтэмез улсын луись вань кужымъёслы чик ӝегатскытэк приказъёс сётоз центрально-европейской дырын 23–01 часын 8 мае 1945 арын ожмаськемысь дугдыны <…>. Гожтэмын 8 мае 1945 арын Берлин городын. Германской Верховной Командованилэн нимыныз: КЕЙТЕЛЬ, ФРИДЕБУРГ, ШТУМПФ. Гожтон дыръя вал: Горд Аримлэн Верховной Главнокомандующойезлэн косэмезъя Советской Союзлэн Маршалэз Г. ЖУКОВ, Союзникъёслэн экспедиционной кужымъёссылэн Верховной Главнокомандующойзылэн косэмезъя авиацияя Главной Маршал ТЕДДЕР. Актэз гожтон дыръя адӟисьёс интыын озьы ик вал: США-лэн стратегической воздушной кужымъёсыныз командующой генерал СПААТС, Французской армилэн Главнокомадующоез генерал ДЕЛАТР де ТАССИНЬИ». Фото: Национальная библиотека Удмуртии © unatlib.ru 9-тӥ куартолэзе быдэс элькунын митингъёс ортчизы. Отчы люкаськемъёс лек тушмонэз вормон пумысен шумпотонзэс возьматэм сяна, эшшо умойгес ужаны кыл сётӥзы. «<…> кыл уг шедьтӥськы мон кызьы та шумпотэмез мон тӥледлы вераны. Асьмелэн заводын тыршеммы юнме ӧз луы. <…>». (машинаос лэсьтон заводын ужась Никита Кунгуров) «<…> милям эшшо но умойгес ужаны мылкыдмы ӝутскиз. Мон 250–300 процентлы нормаме быдэсъялляй ке, али кыл сётӥсько 350 процентлы быдэстыны <…>». (Ижысь гормолзаводын ужась Жилина) «<…> Та вормон нуналэз асьмеос бадӟым шумпотонэн пусйиськом. Со асьмелэсь мылкыдмес ӝутэ азьланьын уката кужмогес ужаны. Кыл сётӥськом туэ бусы ужъёсмес вакчи дыр куспын но вылӥ ӟечлыко ортчытыны». (Сарапул ёросысь «3-й год пятилетки» сельхозартельлэн тӧроез Кирьянова) Со номерын П. Чайниковлэн «Дан тыныд, Вормон Нунал!» кылбурез поттэмын. Фото: Национальная библиотека Удмуртии © unatlib.ru Тегъёс: Ижкар Удмуртия пиналъёс БыдӟымАтыкайож Аръёсноиворъёс  